Komission lausunto EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta Euroopan parlamentin ja neuvoston direktiivi terveyttä ja turvallisuutta koskevista vähimmäisvaatimuksista työntekijöiden suojelemiseksi altistumiselta fysikaalisista tekijöistä (sähkömagneettiset kentät) aiheutuville riskeille (kahdeksastoista direktiivin 89/391/ETY 16 artiklan 1 kohdassa tarkoitettu erityisdirektiivi) komission ehdotusta muuttava EY:n perustamissopimuksen 250 (2) artiklan nojalla /* KOM/2004/0321 lopull. - COD 1992/0449 */





KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVI terveyttä ja turvallisuutta koskevista vähimmäisvaatimuksista työntekijöiden suojelemiseksi altistumiselta fysikaalisista tekijöistä (sähkömagneettiset kentät) aiheutuville riskeille (kahdeksastoista direktiivin 89/391/ETY 16 artiklan 1 kohdassa tarkoitettu erityisdirektiivi) KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla 1992/0449 (COD) KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVI terveyttä ja turvallisuutta koskevista vähimmäisvaatimuksista työntekijöiden suojelemiseksi altistumiselta fysikaalisista tekijöistä (sähkömagneettiset kentät) aiheutuville riskeille (kahdeksastoista direktiivin 89/391/ETY 16 artiklan 1 kohdassa tarkoitettu erityisdirektiivi) 1. Taustaa Komissio antoi edellä mainitun, perustamissopimuksen 118 a artiklaan (nykyiseen 137 artiklaan) perustuvan direktiiviehdotuksen Euroopan parlamentin ja neuvoston käsiteltäväksi 8. helmikuuta 1993 (KOM(1992) 560 lopullinen - 1992/0449 (COD)). Euroopan Talous- ja sosiaalikomitea antoi lausuntonsa 30. kesäkuuta 1993. Alueiden komitea ilmoitti 13. tammikuuta 2000 päivätyssä kirjeessään, ettei se aio antaa lausuntoa. Euroopan parlamentti antoi lausuntonsa ensimmäisessä käsittelyssä 20. huhtikuuta 1994. Komissio hyväksyi 31 parlamentin ehdottamaa tarkistusta - neljä niistä osittain. Komissio esitti muutetun ehdotuksen 8. heinäkuuta 1994. Neuvosto vahvisti yhteisen kantansa yksimielisesti 18. joulukuuta 2003. Komissio puolsi yhteistä kantaa, mutta esitti kuitenkin terveydentilan seurantaa käsittelevää yhteisen kannan 8 artiklaa koskevan varauman. Komissio ilmoitti katsovansa, että yhteisessä kannassa komission ehdotuksen mukaisia terveydentilan seurantaa koskevia säännöksiä oli heikennetty, koska yhteisestä kannasta oli poistettu terveydentilan seurannan ennalta ehkäisevä luonne, eikä se sisältänyt työntekijöille myönnettävää oikeutta lääkärintarkastukseen liiallisen altistumisen tapauksessa. Euroopan parlamentti hyväksyi toisessa käsittelyssä 30. maaliskuuta 2004 viisi tarkistusta neuvoston yhteiseen kantaan. Tässä lausunnossa esitetään komission kanta Euroopan parlamentin tekemiin tarkistuksiin EY:n perustamissopimuksen 251 artiklan 2 kohdan kolmannen alakohdan c alakohdan mukaisesti. 2. Komission ehdotuksen tarkoitus Alkuperäinen ehdotus perustui perustamissopimuksen 118 a artiklaan (nykyiseen 137 artiklaan), ja se esitettiin puitedirektiivin 89/391/ETY 16 artiklan 1 kohdassa tarkoitettuna erityisdirektiivinä. Ehdotetulla direktiivillä pyritään suojaamaan työntekijöitä vaaroilta, joita heidän terveydelleen ja turvallisuudelleen aiheutuu altistumisesta fysikaalisille tekijöille. Ehdotus kattaa neljä fysikaalista tekijää: melun (kuulovamman vaarat), tärinän (käsille, käsivarsille ja koko vartalolle aiheutuvat vaarat), sähkömagneettiset kentät ja optisen säteilyn (ihmiskehoon indusoituvasta sähkövirrasta, sähköiskuista ja palovammoista sekä lämpöenergian absorboitumisesta johtuvat terveysvaarat). Tärinää, sähkömagneettisia kenttiä ja optista säteilyä koskevat säännökset ovat uusia, kun taas melua koskevat säännökset ovat jo sisältyneet neuvoston direktiiviin 86/188/ETY. Neuvoston yleisenä toimintamallina on ollut keskittyä yhteen tekijään kerrallaan alkaen tärinästä. Kaikki valtuuskunnat ja komissio hyväksyivät tämän toimintamallin, jossa komission ehdotusta käsitellään osa kerrallaan. Tämä ei merkitse muiden komission ehdotuksen osien hylkäämistä, vaan ne jäävät neuvoston asialistalle tulevaa käsittelyä varten. Kahden ensimmäisen fysikaalisen tekijän eli tärinän ja melun osalta Euroopan parlamentti ja neuvosto ovat antaneet kaksi direktiiviä, jotka ovat direktiivit 2002/44/EY ja 2003/10/EY. Neuvoston yleisenä toimintamallina on ollut käsitellä kutakin fysikaalista tekijää erillisessä direktiivissä, ja nyt käsiteltävänä oleva ehdotus on tämän toimintamallin mukainen kolmas vaihe [1]. [1] Ks. neuvoston lausuma pöytäkirjaan 25.6.2001. 3. Komission lausunto Euroopan parlamentin esittämistä tarkistuksista 3.1 Tiivistelmä komission kannasta Komissio voi hyväksyä Euroopan parlamentin esittämät viisi tarkistusta (1, 2, 3, 4 ja 5) kokonaan. Se katsoo näiden tarkistusten olevan luonteeltaan sellaisia, että niiden avulla täydennetään ja parannetaan yhteisen kannan muotoilua sekä lujitetaan terveydentilan seurantaa koskevia yhteisen kannan säännöksiä (8 artiklaa) ja vastataan samalla komission esittämiin vaatimuksiin. 3.2 Parlamentin tarkistukset toisessa käsittelyssä 3.2.1 Hyväksytyt tarkistukset 3.2.1.1 Tarkistus 1 (viittaus direktiivin 89/891 11 artiklan mukaiseen työntekijöiden kuulemiseen ja osallistumiseen) (4 artiklan 4 kohta) Tarkistuksen avulla selkiytetään ja parannetaan sähkömagneettisten kenttien, joille työntekijät altistuvat, tasojen arviointi-, mittaus- ja/tai laskentamenettelyä, koska siinä esitetään lisäystä, jonka mukaan menettelyssä on otettava huomioon myös direktiivin 89/391/ETY 11 artikla, joka koskee työntekijöiden kuulemista ja osallistumista. Sen vuoksi komissio hyväksyy tämän tarkistuksen. 3.2.1.2 Tarkistus 2 (työntekijälle ja/tai tämän edustajalle annettavan tiedon ja koulutuksen sisältö) (6 artiklan ensimmäisen kohdan d alakohta) Komissio hyväksyy tämän tarkistuksen, jonka mukaan työntekijät ja/tai heidän edustajansa saavat tiedon ja koulutuksen, joka koskee altistuksen haitallisten terveysvaikutusten havaitsemis- ja ilmoittamistapaa, koska tarkistuksella parannetaan yhteisen kannan muotoilua, sillä siinä täsmennetään ja selkiytetään kyseisen tiedon ja koulutuksen sisältöä. 3.2.1.3 Tarkistus 3 (terveydentilan seurantaa koskevien säännösten lujittaminen) (8 artikla) Tarkistuksen tarkoituksena on sisällyttää uudelleen direktiivissä oleviin terveydentilan seurantaa koskeviin säännöksiin ennalta ehkäisevä luonne. Tämä on ehdottoman tärkeää, jotta liiallisen altistumisen varhainen havaitseminen olisi mahdollista ja jotta liiallisen altistumisen rajaamiseksi ja estämiseksi voidaan toteuttaa aiheellisia toimenpiteitä. Tarkistuksessa esitetään, että kun raja-arvot ylittävä altistuminen havaitaan, kyseisille työntekijöille on annettava mahdollisuus lääkärintarkastukseen. Tämän lisäksi esitetään yksityiskohtaisia sääntöjä, jotka koskevat ennalta ehkäisevän järjestelmän ylläpitoa, kun liiallinen altistuminen on havaittu. Komissio voi siis hyväksyä nämä tarkistukset, sillä niillä vastataan kaikilta osin varaumiin, jotka komissio esitti yhteisen kannan 8 artiklaa koskevassa lausumassaan. 3.2.1.4 Tarkistus 4 (jäsenvaltioiden on säädettävä direktiivin mukaisesti annetun kansallisen lainsäädännön rikkomiseen sovellettavista asianmukaisista seuraamuksista) (8 a artikla (uusi)) Tarkistuksessa esitetään, että jäsenvaltioiden on säädettävä direktiivin mukaisesti annetun kansallisen lainsäädännön rikkomiseen sovellettavista asianmukaisista seuraamuksista, joiden on oltava tehokkaita, oikeasuhteisia ja varoittavia. Komissio voi hyväksyä tämän tarkistuksen, koska kyseessä on vakiosäännös, joka esiintyy useissa sosiaalialan direktiiveissä. 3.2.1.5 Tarkistus 5 (Komissio tiedottaa Euroopan parlamentille, neuvostolle, Euroopan talous- ja sosiaalikomitealle sekä työturvallisuuden ja työterveyden neuvoa-antavalle komitealle viiden vuoden välein näiden kertomusten sisällöstä sekä arvioinnistaan, joka koskee kyseisen alan kehitystä, ja uuden tieteellisen tiedon perusteella mahdollisesti tarvittavista aloitteista etenkin staattisille magneettikentille altistumisen osalta.) (11 artiklan toinen kohta) Tarkistuksessa esitetään aikaväli, jonka kuluessa komissio tiedottaa muille toimielimille ja elimille käytännön täytäntöönpanoa koskevista kertomuksista, sekä täsmennetään toimitettavien tietojen sisältöä mainitsemalla, että myös tieteellisen tiedon perusteella mahdollisesti tarvittavista aloitteista etenkin staattisille magneettikentille altistumisen osalta on tiedotettava. Komissio hyväksyy tämän tarkistuksen, koska aikaväli mainitaan myös muissa työterveyttä ja työturvallisuutta koskevissa direktiiveissä ja koska viittaus staattisiin magneettikenttiin on sen linjauksen mukainen, jonka komissio esitti vastauksessaan yhteiseen kantaan liitettyyn, sähkömagneettisia kenttiä koskevaan neuvoston lausumaan. 3.3 Muutettu ehdotus Komissio muuttaa ehdotustaan edellä esitetyllä tavalla EY:n perustamissopimuksen 250 artiklan 2 kohdan mukaisesti.